
CGI Eesti OÜ (koostöös alltöövõtja Proud Engineersiga) viis ajavahemikul 02.09.2025–02.06.2026 läbi projekti „Uue põlvkonna 112: kaasaegne ja ligipääsetav hädaabiühendus kõigile“ II etapi analüüsitegevused. Projekti laiem strateegiline eesmärk on tagada kõigile hädaabinumbrile 112 pöördujatele võrdsed ja ligipääsetavad võimalused hädaabiteenuse kasutamiseks, sõltumata nende füüsilisest või situatsioonilisest erivajadusest.
Projekti II etapi raames jagunesid analüüsitegevused ja piloteerimised seitsme tegevusploki vahel:
· tervikvestluse töövoo analüüs ja disain;
· kontekstiteabe edastamine;
· häirenuppude ja -andurite automaatne hädaabiteade;
· vaikne hädaabiteade;
· analüütilise videopildi automaatne hädaabiteade;
· keele tuvastus, transkriptsioon ja tõlge;
· hädaabirakenduse loomise esmane analüüs.
Iga tegevusploki kohta on koostatud eraldi detailne analüüsiaruanne, mis võtab kokku selle tulemused, järeldused ja asjakohased tehnilised kirjeldused või katsetused. Kõik detailsed andmed sisalduvad neis alusaruannetes.
Käesolev dokument on koostatud projekti lõpparuandena. See ei dubleeri detailaruannetes esitatud tehnilisi andmeid, vaid koondab ja süstematiseerib tulemused kõigi aruannete üleselt.
[bookmark: _Toc230693553]Juhtkokkuvõte
Projekti „Uue põlvkonna 112: kaasaegne ja ligipääsetav hädaabiühendus kõigile“ II etapi keskne eesmärk oli hinnata ja kavandada lahendusi, mis teeksid hädaabiühenduse kättesaadavaks ka neile inimestele, kellel ei ole võimalik tavapärast häälkõne numbrile 112 teha (sh kuulmis-, kõne-, nägemis- või intellektieripäraga inimesed, üksi elavad eakad), ning võimaldaksid abi kutsuda ka sellistes olukordades, kus tavapärane häälkõne pole piisav, turvaline või operatiivne (nt lähisuhtevägivalla korral).
Samal ajal analüüsiti, millised uued tehnoloogilised kanalid on realistlikult kasutusele võetavad ning millistel tingimustel need tagavad elupäästva abi, ilma et koormataks Häirekeskust ja operatiivteenistusi vale või puuduliku infoga. Muu hulgas analüüsiti tervikvestluse kasutuselevõttu, kontekstiteabe edastamist, vaikse hädaabiteate saatmise võimalusi ning hädaabirakendusi ja erinevate automaatteadete võimalusi. 
Läbiviidud tegevuste keskne ühisjoon on liikumine mitmekanalilise, kontekstiteadliku ja tehnoloogiliselt toetatud hädaabisüsteemi poole. 112 kättesaadavuse tagamist ei tule käsitleda mitte üksiku tehnilise lahenduse või rakendusena, vaid tervikliku avaliku teenusena, mille korral õigusruum, töökorraldus, andmevahetus, kasutajakogemus ja tehnoloogia moodustavad ühtse, katkematu abiandmise ahela.
Projekti läbiv järeldus on, et uue põlvkonna 112 lahendused ei ole käsitletavad üksikute tehniliste arendustena, vaid vajavad kanaliteülest teenusmudelit, selget asutustevahelist rollijaotust, õiguslike aluste täpsustamist ning kokkulepitud miinimumnõudeid uute teavituskanalite ja automaatteadete kasutuselevõtuks. Täpsemad järeldused ja soovitused on esitatud käesoleva aruande 4. peatükis.
Iga tegevusploki peamised tulemused ja järeldused on üksikasjalikult välja toodud aruande 3. peatükis.
[bookmark: _Toc230693554]Projekti ulatuse ja metoodika koondülevaade
Eesmärkide saavutamiseks viidi läbi mitmekülgne analüüsi-, disaini- ja kaasamisprotsess, mis tugines neljale kesksel sambale.
Hetkeolukorra ja teenuste kaardistamine. Analüüsiti Eesti riiklikke teenuseid, nende tehnilist võimekust ja töökorraldust, sealhulgas SMS-112 teenust, häirenuppude ja -andurite teenusmudeleid, Häirekeskuse kõnejuhtimise tarkvara, avaliku ruumi kaamerate ristkasutust, vaikse abi kutsumise kanaleid ning riikliku hädaabirakenduse loomiseks vajalikke eeltingimusi.
Laiapõhjaline kaasamine ja sisendi kogumine. Projekti tulemused on valideeritud koostöös kõigi kesksete osalistega. Sisendit koguti erivajadustega inimeste esindusorganisatsioonidelt, Häirekeskuselt, Politsei- ja Piirivalveametilt, Päästeametilt, Terviseametilt, Sotsiaalkindlustusametilt, kohaliku omavalitsuse (KOV) esindajatelt ning erasektori turva- ja hoolekandelahenduste pakkujatelt.
Rahvusvaheline võrdlusanalüüs. Parimate lahenduste leidmiseks analüüsiti teiste riikide kogemusi. Hädaabirakenduste puhul võrreldi Austria, Läti, Leedu ja Ühendkuningriigi lahendusi ning selle käigus leiti, et kuigi rakenduste kasutusmaht on üldiselt väike, on nende väärtus erivajadustega inimeste ja mitteverbaalset abi vajavate sihtrühmade hulgas väga suur. Häirenuppude ja -andurite puhul analüüsiti Euroopa telehoolekande mudeleid, millest nähtus, et parim lahendus on vahelüli sisaldav mudel, mille korral era- või sotsiaalsektori kõnekeskus valideerib teate enne selle 112-le edastamist.
Teenusedisain ja piloteerimine. Koostati detailsed tuleviku teenuseplaanid ja disainiti töövoogusid (nt tervikvestluse integreerimine Häirekeskuse töölauale, kus 112 ühendus hõlmab korraga heli, videot ja reaalajas kuvatavat teksti). Samuti kirjeldati KOV-ide, hoolekande ja operatiivteenistuste vahelisi koordineeritud koostöömudeleid ning viidi läbi katsetused (piloteerimine) häirenupu abil teadete edastamiseks ning kõne automaatse tuvastuse, transkriptsiooni ja tõlke rakendamiseks Häirekeskuse töös.

Käesolevas peatükis on esitatud projekti seitsme tegevusploki koondülevaated tellija määratletud standardses ükslehe formaadis. Iga kokkuvõte annab kontsentreeritud ja struktureeritud ülevaate analüüsi eesmärkidest, tehtud töödest, peamistest tulemustest ning olulisimatest järeldustest. Ülevaated toimivad strateegilise kokkuvõttena ja sisulise sillana tegevuspõhiste detailanalüüside juurde, millele on viidatud iga alapunkti lõpus.

Tegevuse eesmärk. Tervikvestluse töövoo süsteemianalüüsi eesmärk oli disainida ja valideerida tervikvestluse töövoog, mis võimaldaks hädaabinumbrile 112 pöördujal kasutada ühe ühenduse raames samaaegselt helikõnet, reaalajas tekstiedastust (RTT) ja videopilti. Analüüs keskendus sellele, kuidas sellist SIP-protokollil (session initiation protocol) põhinevat kõnet ja multimeedia seanssi Häirekeskuse kõnehalduse tarkvaraga vastu võtta, hallata, suunata, salvestada ja hiljem taasesitada.
Tehtud tööde lühikirjeldus. Analüüsiti tervikvestlusele kohalduvaid Euroopa ligipääsetavusnõudeid, tehnilisi standardeid (nt ETSI EMTEL) ja järgmise põlvkonna hädaabiside (NG112) üldpõhimõtteid. Erilist tähelepanu pöörati Euroopa elektroonilise side seadustiku (EECC) direktiivile ja Euroopa ligipääsetavuse aktile (EAA), mis kohustavad tagama erivajadustega inimestele hädaabiteenuste kasutamisel nendele teenustele teiste inimestega võrdväärse ja funktsionaalselt samaväärse ligipääsu. Kaasati laiapõhjaline osaliste ring: Tarbijakaitse ja Tehnilise Järelevalve Amet (TTJA), Häirekeskus, Siseministeeriumi infotehnoloogia- ja arenduskeskus (SMIT), kiirabi, Päästeamet ning Politsei- ja Piirivalveamet (PPA). CGI Eesti arendas välja praktilise teostatavustõenduse (POC) rakenduse, millega testiti SIP-protokollil põhinevat tervikvestluse ühendust ja tuvastati tehnilised kitsaskohad. Selle põhjal koostati kasutajaliidese disain (PHONE UI ekraanivormide kavandid), töövood, andmemudeli täiendused ning SMIT-i infrastruktuuri arenduseks vajalikud süsteemi- ja arenduspiletid.
Peamised tulemused. Tehniline teostatavus valideeriti edukalt: tervikvestluse ühendus kahe rakenduse vahel toimis, kuid katsetuste käigus tuvastati väikseid täiendusvajadusi. Koostati tervikvestluse kõne halduse ja menetlusprotsessi jaoks vajalike detailsete nõuete kirjeldus, tagamaks meediaserverite sünkroonse andmevoo (heli, video, tekstilogi) 100%-line salvestamine hädaabiteadete andmekogus (HKSOS), ning disainiti seotud kõnejuhtimise tarkvara kasutajaliides.
Peamised järeldused. Tervikvestluse kasutuselevõtt ei eelda Häirekeskuse menetlusprotsessis uute töövoogude loomist, peamine praktiline muutus on tehnilise võimekuse lisamine olemasolevasse kõnehalduse loogikasse. Funktsiooni täielik realiseerimine ja juurutamine sõltub otseselt varasemate reaalajas tekstiedastuse (RTT) ja videokõne arenduste lõplikust valmimisest ning selle käigus tehtavatest riiklikest tehnilistest otsustest. Praegune suurim strateegiline risk on kasutajaseadmete ja operatsioonisüsteemide puuduv native-võimekus algatada standardset SIP-põhist tervikvestlust 112-ga ilma vahendava (välise) rakenduseta. Sellest tulenevalt peab tulevane lahendus olema rangelt modulaarne, kuna Euroopa standardid ja suurtootjate tehnoloogilised valikud on veel kujunemisjärgus ning võivad hiljem nõuda täiendavate kohanduste tegemist.
Viide detailaruandele. Detailaruanne „112 tervikvestluse töövoo disain ja analüüs.docx“.

Tegevuse eesmärk. Analüüsi eesmärk oli kirjeldada sellist riiklikku lahendust, mille abil oleksid Häirekeskuse päästekorraldajale hädaabiühenduse alguses automaatselt nähtavad helistaja või teataja suhtlemisega seotud erivajadused ja täpset asukohta kajastav kontekstiteave. Lahendus peab toetama võrdset ligipääsu 112 teenusele kõigis sihtrühmades, sealhulgas kuulmis-, kõne-, nägemis- ja intellektieripäraga inimeste hulgas, tagades neile funktsionaalselt samaväärse abi saamise võimekuse kui teistele pöördujatele.
Tehtud tööde lühikirjeldus. Analüüsiti olemasolevat SMS-112 registreerimiskeskkonda, selle reaalset kasutusstatistikat, tehnoloogilist eluiga ning sobivust uute sidekanalite, sealhulgas reaalajas tekstiedastuse (RTT) ja videokõnega. Kaasati erivajadustega inimeste esindusorganisatsioonid, Häirekeskus, kiirabi, politsei ja pääste ning Riigi Infosüsteemi Ameti esindajad portaali eesti.ee ja riikliku Eesti äpi meeskondadest. Euroopa elektroonilise side seadustiku (EECC) direktiiv nõuab asukohateabe ja kontekstiandmete võimalikult kiiret ja täpset edastamist. Seetõttu võrreldi Google’i hädaabi asukohateenuse (ELS) ja Apple’i hädaabi lõpp-punkti andmete (HEM) tehnilisi võimalusi Eesti vajadustega ning analüüsiti riikliku portaali ja mobiilirakenduse kaasamise variante. Töö tulemusena koostati kontekstiteabe andmekoosseis, tehniline visioon, õiguslik hinnang ning koolitus- ja töökorralduslike muudatuste kirjeldus.
Peamised tulemused. Sisuliseks suunamuutuseks kujunes vajadus loobuda meditsiinilisest diagnoosi- ja puudeliigipõhisest infost. Fookusesse jäi kasutaja funktsionaalse suhtlusvajaduse kirjeldamine: kuidas teatajaga ühendust saada, kas ta kuuleb, räägib, loeb, kirjutab või vajab lihtsustatud suhtlust. Kontekstiteave jagati kolme andmeplokki: isikuandmed, aadressiandmed ning suhtlusvajadused. Lahendus peab võimaldama mitme aadressi sisestamist, täiendavate kontaktide lisamist, suhtluskeele määramist ja muu lisainfo esitamist. Analüüsi käigus tehti kindlaks, et Google’i ja Apple’i globaalsed lahendused on kasulikud eeskätt asukoha- ja meditsiiniteabe edastamiseks, kuid ei võimalda Eesti riigil lisada suhtlusvajadustega seotud andmevälju, mistõttu need lahendused ei asenda riiklikku kontekstiteabe lahendust. Soovitatud tulevikumudel näeb ette Häirekeskuse halduskeskkonna moderniseerimist, andmete salvestamist Häirekeskuse andmekogusse ning turvaliste X-tee ja API liideste loomist eesti.ee, Eesti äpi, kolmandate teenusepakkujate ja reageerivate operatiivressursside juurde.
Peamised järeldused. Kontekstiteave peab olema kanaliteülene: sama info peab olema päästekorraldajale automaatselt nähtav traditsioonilise kõne, SMS-i, reaalajas tekstiedastuse (RTT) ning tulevikus ka videoühenduse korral. SMS-112 praegune tehniline võimekus on väärtuslik alus, kuid see tuleb sisuliselt ja tehniliselt ümber kujundada, et info ei oleks lukustatud ainult ühe spetsiifilise sidekanali külge. Edukas riiklik rakendamine eeldab õigusliku andmekoosseisu ja andmeandjate täpsustamist õigusaktides, kasutaja nõusoleku selget haldamist (vastavalt isikuandmete kaitse üldmääruse nõuetele) ning mugavat võimalust kontot iseseisvalt muuta, sulgeda ja regulaarselt uuendada.
Viide detailaruandele. Detailaruanne „112 kontekstiteabe edastamine.docx“.

Tegevuse eesmärk. Analüüsi eesmärk oli hinnata, kas ja millistel tingimustel on põhjendatud hoolekandemeetmete, häirenuppude ja isikuandurite automaatsete hädaabiteadete otseedastamine Häirekeskusele ehk hädaabinumbrile 112. Fookuses oli hädaabi ligipääsetavuse parandamine viisil, mis arvestaks turul olemasolevaid tehnoloogiaid ja eri sihtrühmade (nt üksi elavad eakad, puudega inimesed) vajadusi, kuid ei koormaks 112 süsteemi teadetega, mille taga ei ole elupäästva abi vajadust (nt teated anduri aku tühjenemise kohta).
Tehtud tööde lühikirjeldus. Kaardistati Eesti häirenupu- ja anduriteenuste mudelid, spetsiifilised sihtrühmad, seadmete tehniline võimekus ning tüüpilised abivajaduse olukorrad (sealhulgas kukkumised). Viidi läbi intervjuud teenusepakkujate, kohalike omavalitsuste, asjakohaste ministeeriumide, Häirekeskuse äripoole esindajate ja päästekorraldajatega. Parimate lahenduste leidmiseks võrreldi Ühendkuningriigi, Madalmaade, Hispaania ja Saksamaa telehoolekande mudeleid ning koostati tuleviku teenuseplaan koos kasutajateekonna ja tööprotsessi kitsaskohtade kirjeldusega. Lähtuvalt Euroopa elektroonilise side seadustiku (EECC) põhimõtetest, mis käsitlevad automaatsete hädaabiteadete standardiseerimist ja valideerimist, tehti katseuuring, mille käigus kontrolliti väliste seadmete ja Häirekeskuse infosüsteemide reaalset ühilduvust: testiti seadmekeskse GPS-asukoha edastamist, SMS-sisu formaate, päästekorraldaja tagasihelistamise võimekust ja automaatsete vastus-SMS-ide eeldusi.
Peamised tulemused. Tehti kindlaks, et Eestis eristuvad selgelt operaatoripõhised ööpäevaringsed järelevalveteenused (vahelüliks on turvafirma või hoolekandeasutuse kõnekeskus) ning seadmepõhised lahendused (teade liigub otse kasutaja kontaktisiku seadmesse ja/või automaatselt 112-le). Suurim probleem analüüsitud teenusmudelite puhul on filtreerimata automaatteated, mis ei tohi jõuda Häirekeskuseni, näiteks rutiinsed signaalid aku tühjenemise, seadme eemaldamise ja võrgurikete kohta. Otseühenduse kohustuslike miinimumtingimustena määratleti koostöös Häirekeskusega seadmekeskne GPS-positsioneerimine, edastatava teate ühene sisuline kontekst (ohu kirjeldus), abivajaja isiku tuvastamise andmed, seadme unikaalne tunnus ning kahepoolse side (kõne või reaalajas tekstiedastuse) võimalus või selge tehniline info selle puudumise kohta. Teenusepakkujatele ja Häirekeskusele sõnastati tehnilised, õiguslikud ja töökorralduslikud soovitused, sealhulgas kohustusliku eeltestimise ja regulaarse seire vajadus.
Peamised järeldused. Otseühendus Häirekeskuse infosüsteemidega ja numbriga 112 peaks riiklikul tasemel olema lubatud vaid nende teenuste ja seadmete puhul, mis suudavad algoritmiliselt või inimvalideerimise kaudu eristada vahetut operatiivabi (pääste, politsei, kiirabi) vajavat olukorda sotsiaalsest abivajadusest ja tehnilisest mürast. Riigil tuleb regulatiivselt täpsustada teenuse standardid, osapoolte juriidilise vastutuse jaotus, teenuse kvaliteedi nõuded ning kasutajate teavitamise põhimõtted, tagamaks, et abivajaja mõistaks üheselt, millal reageerib operatiivselt Häirekeskus ning millal esmatasandi sotsiaalteenus, kohalik omavalitsus või lähedane. Kõik uued 112-ga liidestuvad teenusmudelid ja seadmed peavad enne turule toomist ja kasutusse lubamist läbima Häirekeskusega kooskõlastatud ja sertifitseeritud eeltestimise.
Viide detailaruandele. Detailaruanne „112 häirenupud ja -andurid.docx“.

Tegevuse eesmärk. Analüüsi eesmärk oli leida ja kirjeldada praktilisi lahendusi vaikse hädaabiteate edastamiseks olukordades, kus tavapärane 112 häälkõne võib abivajaja täiendavasse ohtu seada. Fookuses olid eelkõige lähisuhtevägivalla (LSV) juhtumid, kus ohver või muu kiiret sekkumist nõudvas ohuolukorras viibiv isik peab saama operatiivabi kutsuda täiesti varjatult, vägivallatseja tähelepanu äratamata ja agressiooni võimendamata.
Tehtud tööde lühikirjeldus. Analüüsiti Eesti lähisuhtevägivalla statistikat, riskihindamise tavasid, riikliku MARAC-i mudeli kasutust ning sotsiaalteenuste ja -toetuste andmeregistri (STAR) rolli suure riskiga juhtumite haldamisel. Teostati põhjalik rahvusvaheline võrdlusanalüüs, mille raames uuriti teiste Euroopa riikide (sh Ühendkuningriigi, Prantsusmaa ja Hispaania) praktikaid, seal kasutatavaid tehnilisi lahendusi ning nende riikide kogemusi varjatud hädaabiteadete menetlemisel. Viidi läbi ekspertintervjuud Häirekeskuse, Sotsiaalkindlustusameti (SKA), naiste tugikeskuste ja President Kaljulaidi Fondi esindajatega. Võrreldi ja kaaluti seitset lahenduste kategooriat: vaikne telefonikõne, nutitelefoni sisseehitatud SOS-funktsioonid, nutikella rakendused, vaikse hädaabi funktsiooniga rakendused, olemasolev SMS-112, füüsilised häirenupud ja isikuandurid ning nutiehted ja muud SIM-kaardita häireseadmed. Töö tulemusena koostati kaks teenuseplaani: suure riskiga ohvritele mõeldud häirenuputeenus, mida toetab riik, ning teistele abivajajatele mõeldud laiendatud eeldefineeritud sõnumite kasutusmudel.
Peamised tulemused. Tehti kindlaks, et ühte universaalset tehnilist lahendust ei ole olemas – sihtrühmade erinev riskitase, digipädevus, elukorraldus ja vägivallaolukorra spetsiifiline iseloom eeldavad mitme kanali kombineerimist. Eestis on praegu kasutatavad SMS-112, nutitelefoni sisseehitatud SOS-funktsioonid ja -rakendused ning turul pakutavad SIM-kaardiga häirenuputeenused. Riiklikud nutikella- ja mobiilirakendusepõhised lahendused vajavad arendamist. Suure riskiga lähisuhtevägivalla juhtumite puhul leiti kõige sobivam olevat füüsiline, SIM-kaardiga varustatud häirenupp, mis edastab 112-le eeldefineeritud sõnumi ja võimaldab abi kutsuda ühe varjatud nupuvajutusega. Koostöös osapooltega lepiti kokku standardse eeldefineeritud sõnumi mall, mille kohustuslikud elemendid on isikuandmed, täpne aadress, tehniline info vastamisvõimetuse kohta, otsene märge politsei abi vajaduse kohta ning viide vahetule ohule elu ja tervise suhtes.
Peamised järeldused. Vaikse hädaabiteate menetlemisel on kriitilisteks teguriteks kiirus, diskreetsus, töökindlus ja see, et Häirekeskus ei seaks ohvrit tagasihelistamise või liigse dialoogiga veelgi suuremasse füüsilisse ohtu. Tehnoloogiliselt on vaja luua infosüsteemidevaheline liides, mille kaudu Häirekeskus saab pöördumise hetkel STAR-ist automaatse „jah/ei“-vastuse selle kohta, kas teate saatnud isiku kohta on avatud MARAC-i menetlus (aktiivne menetlus). Eraldi detailset ohvriandmestikku Häirekeskuse infosüsteemis luua ei ole vaja. Kui laekub aktiivse MARAC-i menetluse märgistusega vaikiv kõne või eeldefineeritud SMS, tuleb sündmust menetleda Häirekeskuses ilma täiendava ohuhindamise ja küsitlemiseta, otse Politsei- ja Piirivalveameti valdkonna kõrgeima prioriteediga juhtumina. Lahenduste reaalne juurutamine eeldab riiklike õigusaktide täiendamist, selgete ametkondlike juhiste koostamist, arendustöid, mitmekeelset ja eri formaatides (sh erivajadustega inimestele kohandatud) teavitamist ning sihtrühmade jätkuvat kaasamist detailanalüüsi ja testimisse.
Viide detailaruandele. Detailaruanne „112 vaikne hädaabiteade.docx“.
[bookmark: _Toc230693560]Analüütilise videopildi automaatne hädaabiteade
Tegevuse eesmärk. Analüüsi eesmärk oli hinnata tehisarupõhise videoanalüütika kasutamise võimalusi 112 hädaabiteenuse ligipääsetavuse, situatsiooniteadlikkuse ja operatiivsuse parandamiseks, et politsei, pääste ja kiirabi jõuaks abivajajani kiiremini. Töö keskendus sellele, milliseid hädaolukordi on avalikus ruumis või kriitilises taristus võimalik ja otstarbekas videoanalüütika abil tuvastada ning kuidas tehisarupõhine tuvastus saaks operatiivteenistuste kiiret reageerimist toetada.
Tehtud tööde lühikirjeldus. Kaardistati ja analüüsiti teiste Euroopa riikide kogemusi ja parimaid praktikaid, sealhulgas Stockholmi metroos kasutatavaid enesetappude ennetamise süsteeme, Hollandi vägivallatuvastuse katseprojekte, Hayden AI liiklusjärelevalve süsteemi ja Hispaania DroneFinderi lahendust. Tehnilise poole pealt analüüsiti videohaldusplatvormi ja sellega liidestatavaid tehisarulahendusi, sealhulgas BriefCami, Vaidio, Agent Vi, Vaxtori ja VCA Technology analüütikat ning tulekahju ja suitsu varajase tuvastamise algoritme. Laiapõhjalise sisendi kogumiseks kaasati Politsei- ja Piirivalveamet, Häirekeskus, Päästeamet, Terviseamet ning AS G4S Eesti kui erasektori videoanalüütika pikaajaline kasutaja. Töö tulemusena koostati potentsiaalsete kasutusstsenaariumide ülevaade, anti detailne õiguslik hinnang ning sõnastati ettepanekud edasise riikliku strateegia kohta.
Peamised tulemused. Selgitati välja, et kõige parema tulemuse annab tehisarupõhise videoanalüütika kasutamine täpselt piiritletud ja kontrollitavate stsenaariumide korral, näiteks suurüritustel. Avalikus avatud ruumis on peamiseks tehniliseks riskiks erakordselt suur hulk valehäireid, mida mõjutavad ilmastikuolud (lumi, vihm, udu), valguse ja varju dünaamika, taimestiku muutumine, juhuslikud liikumismustrid ning liiga laialt või ebamääraselt defineeritud tuvastusreeglid. Lahendust analüüsiti ka õiguslikust vaatepunktist, pidades silmas Euroopa Liidu ja riiklikest õigusaktidest tulenevaid eeldusi tehisarul põhineva videoanalüütika kasutuselevõtuks, ning osutati vajadusele teha põhjalik analüüs, mille abil selgitada välja, kas valitud lahendus täidab proportsionaalsuse kriteeriumid niivõrd intensiivseks põhiõiguste riiveks. Samuti osutati vajadusele sätestada selged andmete töötlemise alused ja vastutuse piirid.
Peamised järeldused. Tehisaru genereeritud teavitus või anomaalia tuvastus ei tohi mitte mingil juhul käivitada operatiivteenistuste automaatset väljasõitu – inimene peab alati jääma otsustusahela osaks, vaatama videopildi üle ja langetama reageerimisvajaduse kohta lõpliku otsuse. Edasiliikumiseks ja investeeringute planeerimiseks on vaja selget ärilist sisendit ja põhjalikku uuringut, mis näitaks andmepõhiselt, kus abiandmine ja sündmuste märkamine praegu Eestis viibib. Üleriigilist videoanalüütika kasutuselevõttu avalikus ruumis ei soovitata. Esmalt tuleks välja valida üks konkreetne ja piiratud katsestsenaarium, määrata kindlaks selle täpsed parameetrid, mõõta tehisaru kasutamise reaalset mõju ning hinnata valehäirete ja operatiivmeeskonna väljasõitude suhet. Riiklikul tasemel on kriitiliselt tähtis otsustada, kes mille eest vastutab: kas videoanalüütika teavitusi ja videovoogu hakkab valideerima Häirekeskus, PPA või mõni muu selleks määratud seirefunktsioon? Praegu sellist valve- ja valideerimisrolli nende asutuste igapäevases tööprotsessis selgelt ja ressursiga kaetult ei ole.
Viide detailaruandele. Detailaruanne „112 analüütiline videopilt.docx“.
[bookmark: _Toc230693561]Keele tuvastus, transkriptsioon ja tõlge
Tegevuse eesmärk. Eesmärk oli analüüsida ja hinnata automaatsete kõnetehnoloogiate (kõne-tekst-tõlge ehk speech-to-text-to-translation) integreerimise tehnilist valmidust ja kasutusvõimalusi hädaabikõnede reaalajas töötlemisel. 
Tehtud tööde lühikirjeldus. Kaardistati kaks teenusepakkujat, kellest üks valiti piloteerimisse. Koostöös SMIT-i ja Häirekeskusega pandi paika piloteerimise töökorraldus, teksti kuvamise nõuded ja vajalikud arendustegevused, et valitud lahendust oleks võimalik SMIT-i infrastruktuuri integreerida. CGI Eesti arendas transkriptsiooni ja tõlke kuvamiseks välja eraldi kasutajaliidese (POC). Transkriptsiooni kvaliteedi parandamiseks viidi läbi täiendavaid arendustegevusi. Esialgu kavatseti piloteerimisel kasutada telefoninumbrile 112 tehtud kõnesid, aga tehnilistel põhjustel tuli siiski kasutada testkõnesid.
Peamised tulemused. Häirekeskus koostöös SMIT-i ja vabatahtlikega viis 19. mail kell 15.00−16.00 läbi transkriptsiooni ja automaattõlke piloteerimise. Katses osalesid helistajatena 13 vabatahtlikku ning vastajatena 5 Häirekeskuse grupijuhti ja üks päästekorraldaja. Kõned tehti eesti, vene, inglise ja soome keeles. Kokku genereeriti transkriptsioon ja/või tõlge 57 kõne puhul. Katses osalenud kõnede menetlejad täitsid ka tagasiside küsimustiku. Läbivalt toodi esile transkriptsiooni ja tõlke puudulikku kvaliteeti. Samas märgiti, et kui kvaliteet oleks parem, saaks transkribeeritud teksti lugedes vajaliku info kiiremini üles leida kui salvestust järele kuulates. Tõlke osas oli tagasiside vastuoluline: toodi välja selle vajalikkust ja kasu, kuid oli ka vastupidiseid arvamusi. 
Peamised järeldused. Automaatne reaalajas genereeritav transkriptsioon ja masintõlge võivad tuleviku hädaabiühenduses olla toetavaks tööriistaks, kuid rakendamiseks on neid vaja edasi arendada. Tehnoloogia on käsitatav ainult otsustustoe ja abivahendina, mis ei asenda kriitilistes ja juriidiliselt siduvates detailides (nt aadressid, spetsiifilised sümptomid, juhtunu üksikasjad) inimtõlki. Automaatse transkribeerimise kvaliteet sõltub suuresti allikmaterjali valdkonnast (keeleline sisu) ja päritolust. Seetõttu tuleks täiendav testimine ja valideerimine läbi viia päris hädaabikõnesid kasutades, rakendades automaatselt arvutatavaid meetrikuid (nt WER, CER, BertScore). Testida tuleks oluliselt suurema andmemahu põhjal ning testid peaksid hõlmama ka erinevaid helitöötlusetappe (nt müraeemaldus).
Viide detailaruandele. Detailaruanne „112 keele tuvastus, transkriptsioon ja tõlge.docx“.
[bookmark: _Toc230693562]Hädaabiühenduse rakenduse loomise esmane analüüs
Tegevuse eesmärk. Analüüsi eesmärk oli hinnata Eesti riikliku hädaabirakenduse loomise strateegilist otstarbekust, tehnilist teostatavust ja võimalikku rolli 112 hädaabiteenuse ligipääsetavuse ning universaalse kättesaadavuse parandamisel. Fookuses olid eeskätt olukorrad, kus tavapärase häälkõne tegemine ei ole abivajajale füüsiliselt võimalik või turvaline, ning sellised sihtrühmad, kelle jaoks struktureeritud mitteverbaalne abikutsumise kanal on elutähtis.
Tehtud tööde lühikirjeldus. Analüüsiti Euroopa Hädaabinumbri Assotsiatsiooni (EENA) ametlikke hädaabikeskuste aruandeid, käesoleva projekti esimese etapi järeldusi ning Eesti siseturvalisuse arengukava (STAK) strateegilisi seoseid hädaabirakenduse võimaliku rolliga. Parimate praktikate kaardistamiseks teostati põhjalik rahvusvaheline võrdlusanalüüs, mille käigus võrreldi Austria (DEC112), Läti (112 Latvija), Leedu (kurtidele suunatud spetsiifiline 112 rakendus) ja Ühendkuningriigi (pildipõhine TapSOS) lahendusi. Laiapõhjalise sisendi kogumiseks kaasati erivajadustega inimeste esindusorganisatsioonid, Häirekeskus ning Eestis edukalt kasutatavate riiklike rakenduste ja portaalide (mRiik / Eesti äpp, eesti.ee) esindajad. Töö tulemusena koostati detailne lahendusettepanek, funktsionaalsed ja tehnilised nõuded ning kuluprognoos nii rahvusvahelise litsentsitava valmislahenduse kui ka erilahendusena arendatava riikliku rakenduse kohta.
Peamised tulemused. Selgus, et Eesti on Kreeka ja Iirimaa kõrval üks väheseid Euroopa Liidu riike, kus ei ole veel avalikkusele ja eri sihtrühmadele suunatud riiklikku hädaabirakendust. Vastavalt Euroopa elektroonilise side seadustiku (EECC) artiklile 109 peavad alternatiivsed hädaabiside kanalid olema lõppkasutajale kasutatavad tasuta. Samuti peavad need olema tavakõnega funktsionaalselt samaväärsed. Rahvusvaheline kogemus on näidanud, et rakenduse kaudu tehtavate pöördumiste üldine osakaal jääb tavakõnedega võrreldes statistiliselt väikeseks. Samas on selline rakendus asendamatu ja kriitilise tähtsusega nišilahendus neile, kelle jaoks häälkõne tegemine on võimatu või olukorra eripära tõttu ohtlik. Soovitatud optimaalne lahendus on luua eraldi riiklik hädaabirakendus, mis juhendaks kasutajat piltidega toetatud valikute kaudu ja koostaks nende põhjal automaatselt struktureeritud, andmetihke SMS-teate otse numbrile 112. Rakenduse põhifunktsioonidena kirjeldati turvalist autentimist, kasutajaprofiili ja kontekstiteabe haldust, juhtumipõhiseid valikuid, asukoha kinnitamist (GPS), SMS-põhist teate edastamist, kahepoolset vastus-SMS-i režiimi ning eraldi demofunktsiooni, mis õpetaks kasutajaid rakendust kasutama.
Peamised järeldused. Riiklik hädaabirakendus peab olemasolevat süsteemi täiendama, mitte dubleerima traditsioonilist häälkõnet, reaalajas tekstiedastust (RTT) või videokõnet. Selle rakenduse unikaalne lisafunktsioon on lihtsustatud ja täielikult mitteverbaalne hädaabiteate koostamine stressiolukorras. Eraldiseisva, spetsiaalselt hädaabile fokuseeritud rakenduse eelis teiste riiklike äppide ees on asjaolu, et see võimaldab tagada maksimaalse ligipääsetavuse, stabiilsuse ja selge kasutusfookuse. Eritellimusena arendatav lahendus on esialgse hinnangu järgi riigile pikaajaliselt oluliselt kuluefektiivsem ja paindlikum kui välismaise TapSOS-i tüüpi valmislahenduse litsentsitasude maksmine. Enne arendustöid on aga vaja läbi viia detailne süsteemianalüüs, põhjalikult testida sihtrühmade hulgas lahenduse kasutatavust ning koostada üleriiklik teavituskava.
Viide detailaruandele. Detailaruanne „112 hädaabirakenduse analüüs.docx“.
[bookmark: _Toc230693563]Järeldused ja soovitused
Käesolev peatükk koondab ja süstematiseerib kõigi analüüsitud valdkondade tulemused ühtseks strateegiliseks tervikuks. Peatükis esitatakse kesksed projektiülesed järeldused ning regulatiivsed ja tehnilised miinimumnõuded, mis on aluseks Eesti hädaabiühenduse moderniseerimisele. Esitatud soovitused ja suunised on mõeldud poliitikakujundajatele ja otsustajatele.
[bookmark: _Toc230693564]Valdkondadeülene juhtimine ja asutustevaheline rollijaotus
Poliitikakujundajate jaoks on peamine järeldus see, et hädaabiühenduse ligipääsetavuse arendamine vajab valdkondadeülest juhtimist. Siseturvalisuse, sotsiaalhoolekande, tervishoiu, digiriigi ja andmekaitse otsused tuleb siduda ühtseks teenusmudeliks. Häirekeskus ei saa olla ainus vastutaja kõigi tehnoloogiliste vajaduste ja sotsiaalsete abivajaduste lahendamisel.
Vajalik on selge rollijaotus, mille korral 112 keskendub vahetule ohule, mis puudutab elu, tervist, vara või keskkonda, samal ajal kui sotsiaalne abivajadus suunatakse kokkulepitud protsessi kaudu KOV-idele, Sotsiaalkindlustusametile või teenusepakkujatele. Selge rollijaotusega peaks kaasas käima ka konkreetne vastutus tehnoloogiliste arenduste ees. 
[bookmark: _Toc230693565]Strateegilised ja õiguslikud soovitused
· Koostöömudeli loomine Siseministeeriumi ja Sotsiaalministeeriumi vahel. Tuleb kokku leppida valdkondlikes kokkupuutepunktides tehtavas koostöös ja selges vastutusahelas. Vaikse hädaabiteate, häirenuppude ja sotsiaalabivajadusega seotud automaatteadete rakendamine eeldab õigusaktide muutmist ja selge asutustevahelise koostöömudeli loomist.
· Riikliku hädaabikõne kontekstiteabe keskkonna moderniseerimine. Praegust SMS-112 registreerimiskeskkonda tuleb moderniseerida või luua selle asemele uus riiklik kontekstiteabe halduskeskkond. See peab olema tehnoloogiliselt kanalineutraalne, ligipääsetav, seotud Häirekeskuse andmekoguga ning nähtav ka riiklikes kanalites, nagu eesti.ee ja Eesti äpp. Kontekstiteabe keskne põhimõte peaks olema järgmine: koguda teavet mitte diagnooside kohta, vaid abi andmiseks vajalike suhtlus- ja asukohavajaduste kohta. Rakendamiseks vajalikke õiguslikke muudatusi on kirjeldatud kontekstiteabe edastamise detailaruandes (punktis 8). 
· Kombineeritud turvavõrk vaikse hädaabi tagamiseks. Selleks, et toetada vägivallatseja läheduses olevate ohvrite hädaabiühenduse saamist, tuleks liikuda kombineeritud lahenduse poole: suure riskiga ohvritele tagada riiklikult toetatud häirenuputeenus, kõigile abivajajatele anda selged SMS-mallid ja juhised. Lahendusettepaneku teostamise eelduseks on Sotsiaalkindlustusameti infosüsteemi (STAR) ja Häirekeskuse vahel piiratud andmevahetuse loomine, mille kaudu saab Häirekeskus ühenduse võtmise hetkel informatsiooni selle kohta, kas helistaja kohta on avatud MARAC-i menetlus, mis viitab suuremale lähisuhtevägivalla riskile (oht elule ja raske tervisekahjustuse tekitamise oht).
· Automaatteadete otseühenduse piirangud. Häirenupu või -anduri teenusepakkujatele tuleb kehtestada selged tingimused, mille korral on lubatud edastada automaatsed hädaabiteated 112-le. Otseühendus Häirekeskusega ei tohi olla avatud igale seadmele ega igale tehnilisele teavitusele.
[bookmark: _Toc230693566]Tehnilised ja töökorralduslikud miinimumnõuded
Uute tehnoloogiate rakendamisel tuleb järjekindlalt vältida tehnoloogiast lähtuvat otsustamist. Videoanalüütika, tervikvestlus ja hädaabirakendus on väärtuslikud ainult siis, kui need lahendavad konkreetse teenuse probleemi, parandavad abi kättesaadavust või vähendavad reageerimisaega. Seetõttu peaks iga suurem arendus algama selgest probleemi kirjeldamisest, kasutusjuhtude täpsustamisest, piloteerimisest, mõju hindamisest ning töökorralduslikest otsustest selle kohta, kes signaali hindab, kes millegi eest vastutab ning kuidas info reageeriva ressursini jõuab.
Automaatsete süsteemide liidestamiseks riikliku 112 süsteemiga peab riik sõnastama ja normatiivselt kehtestama minimaalsed nõuded, näiteks alljärgneva kohta:
1. vale- ja tehniliste teadete filtreerimine seadme või välise vaatluskeskuse tasemel;
2. täpse asukohainfo (GPS/siseruumide täpsus) edastamine;
3. teate tüübi selgus ja ohu iseloomu kirjeldus;
4. isiku ühene tuvastatavus;
5. päästekorraldajaga loodava kahepoolse side (kõne või RTT) võimalus;
6. eelnev testimine ja sertifitseerimine Häirekeskusega;
7. andmekaitsenõuete (isikuandmete kaitse üldmäärus) täielik täitmine.
[bookmark: _Toc230693567]Strateegiline arenguhüpe mitmekanalilisusele üleminekuks
Eesti 112 teenuse järgmine arenguhüpe ei seisne üksnes uues rakenduses, seadmes või tehisaru kihis. Vaja on teadlikku otsust kujundada 112 ümber kaasaegseks mitmekanaliliseks hädaabiühenduseks, mille keskmes on kasutaja võime abi kutsuda, päästekorraldaja võime kiiresti õige info kätte saada ning operatiivteenistuste võime reageerida ainult neile juhtumitele, mille korral on olemas sekkumist eeldav abivajadus.

[bookmark: _Toc230693568]LISAD
[bookmark: _Toc230693569]Lisa 1. Mõisted ja lühendid
Käesolev lisa selgitab projekti „Uue põlvkonna 112: kaasaegne ja ligipääsetav hädaabiühendus kõigile“ II etapi aruannetes kasutatud peamisi mõisteid ja lühendeid.
1. MÕISTED
	Mõiste
	Selgitus 

	Abivajadus ja sotsiaalne abivajadus
	Olukord, mille olemasolu ja ulatuse peab Häirekeskus hädaabiteate laekumisel välja selgitama.
Sotsiaalne abivajadus ei eelda tingimata kiirabi, politsei või pääste sekkumist, vaid piisata võib ka kohaliku omavalitsuse või hoolekandeteenuse reageerimisest.

	Asukohapõhine teenus
	Teenus, mis kasutab seadme asukohainfot (GPS, Wi-Fi, mobiilivõrk), et pakkuda asjakohast abi või edastada täpne asukoht Häirekeskusele.

	Automaatne hädaabiteade
	Hädaabiteade, mille genereerib ja edastab Häirekeskusele häirenupp või -andur (nt kukkumisandur, automaatne tulekahjusignalisatsioonisüsteem, tehisarupõhine videoanalüütika) ilma inimese vahetu sekkumiseta ning mille puhul võib puududa võimalus teatajaga kontakti võtta ja abivajadust täpsustada.

	Automaatne tuvastamine
	Tehniline protsess, mille korral süsteem leiab eelnevalt määratud tingimustele vastava sündmuse, objekti või mustri ilma pideva inimseireta.

	Avaliku ruumi kaamera
	Avalikus kohas kasutatav kaamera, mille paigutus ja kasutamine peab tuginema õiguslikule alusele ja ohuhinnangule.

	Erivajadus
	Isiku füüsilisest, vaimsest või tervislikust seisundist tulenev vajadus, mis hädaabiühenduse puhul nõuab spetsiifilisi lahendusi (nt viipekeele või tekstiside kasutamine).

	Hädaabirakendus
	Nutiseadmesse paigaldatav tarkvara, mis võimaldab edastada Häirekeskusele hädaabiteateid ja täiendavaid andmeid (nt asukoha andmed, terviseprofiil).

	Hädaabiteade
	Hädaabinumbrile 112 edastatud teave (kõne, SMS, video, automaatne teavitus), mille korral hinnatakse selles kajastatud ohtu ja seejärel otsustatakse, kas esineb vajadus kiirabi, politsei ja/või pääste kohe välja saata.

	Hädaabiteate menetlemine
	Häirekeskuses toimuv protsess, mis hõlmab teate vastuvõtmist, abivajaduse väljaselgitamist, ohu hindamist ning abi väljasaatmist.

	Hädaabiteenus
	Avalik teenus, mis tagab operatiivse abi kättesaadavuse hädaabinumbri 112 kaudu, hõlmates teadete vastuvõtmist, abivajaduse väljaselgitamist, ohu hindamist ja abiressursside (kiirabi, pääste, politsei) kaasamist.

	Hädaabiühendus
	Sideühendus, mis luuakse abi vajava isiku ja Häirekeskuse vahel hädaolukorra teabe (hääl, tekst, video ja muud andmed) edastamiseks.

	Häirenupud ja -andurid
	Füüsilised seadmed või tehnilised süsteemid, mis võimaldavad hädaolukorrast teavitada kas käsitsi (nupuvajutuse teel) või automaatselt (nt kukkumis- ja suitsuandurid), edastades teate 112-le otse või läbi erasektori seirekeskuse.

	Häirenuputeenus
	Teenusmudel, mis võimaldab abivajajal edastada häireteate seirekeskusesse või 112-le spetsiaalse füüsilise või virtuaalse nupu abil.

	Isikutevahelise side teenus
	Teenus, mis võimaldab vahetut interaktiivset teabe vahetamist isikute vahel (sh reaalajas tekstiside ja videokõne vastavalt EL-i direktiividele).

	Kahepoolne side
	Sideühendus, mis võimaldab reaalajas infovahetust mõlemas, teate edastaja ja vastuvõtja suunas (nt päästekorraldaja ja abivajaja vaheline vestlus või andmevahetus).

	Kontekstiteave
	Täiendav info abivajaja kohta (nt suhtlusega seotud erivajadus, terviseandmed), mis edastatakse automaatselt koos hädaabikõnega.

	Kõnekeskus (filtreerimiskeskus) ja teadete filtreerimine
	Teenusepakkuja või partneri hallatav keskus, kuhu telehoolekande või häirenupu abil edastatud teated esmalt jõuavad ning kus teenusepakkuja neid hindab ja filtreerib − eristab elupäästvat abi vajavad teated tehnilistest või muul viisil mitteasjakohastest teadetest −, enne kui need hädaabinumbrile edastab.

	Ligipääsetavus
	Toote või teenuse omadus, mis võimaldab seda kõigil inimestel, sealhulgas puudega või erivajadusega inimestel, võrdsetel alustel kasutada.

	Ligipääsetavusnõuded
	Toodetele, teenustele ja kasutajaliidestele esitatavad nõuded, mis tagavad toote, teenuse või kasutajaliidese kasutatavuse näiteks ekraanilugeja, teksti, video või reaalajas tekstiedastuse kaudu.

	Lähisuhtevägivald (LSV)
	Igasugune vaimne, füüsiline, seksuaalne või majanduslik vägivald inimeste vahel, kes on praegu või on varem olnud lähisuhtes (sh suguluses), sõltumata ühisest elukohast või soost, east, rahvusest, rassist ja seksuaalsest sättumusest.

	Ohu hindamine
	Menetlustoiming, mille käigus hinnatakse ohtu tervisele, elule, varale ja keskkonnale ning otsustatakse abi väljasaatmine.

	Ohuhinnang
	Päästekorraldaja koostatud ohu hindamise tulemus, mille põhjal otsustatakse operatiivressursside kaasamine. 

	Operatiivressurss
	Häirekeskuse või Politsei- ja Piirivalveameti poolt kiireks reageerimiseks kaasatav ressurss (kiirabibrigaad, päästemeeskond või politseipatrull).

	Operatsioonisüsteemi tasandi tugi
	Telefoni või muu nutiseadme põhitasandi võimekus algatada hädaabikõne ilma eraldi rakendust kasutamata.

	Päästekorraldaja
	Häirekeskuse päästeametnik, kes võtab vastu hädaabiteateid, selgitab välja abivajaduse ja annab ohuhinnangu.

	Sotsiaalteenus
	Kohaliku omavalitsuse või partneri osutatav teenus sotsiaalse abivajaduse lahendamiseks.

	Sotsiaalhoolekanne (ka hoolekandeteenus)
	Sotsiaalabi ja -teenuste valdkond, mille kaudu korraldatakse hoolduslikku või sotsiaalset abi olukorras, kus operatiivteenistuse sekkumine ei ole vältimatu; sotsiaalhoolekandele võib suunata need 112-le laekunud teated, mille korral ei ole vaja elupäästvat operatiivset sekkumist.

	Sotsiaalvalveteenus (ka telehoolekanne)
	Kaugtoe või häirenupu teenus, mille kaudu jälgitakse abivajajat ja võimaldatakse tal ohu korral kutsuda abi teenusepakkuja või kohaliku omavalitsuse korraldatud ahela kaudu.

	Suhtlusvõimekus
	Inimese suutlikkus hädaabiühenduse käigus informatsiooni edastada ja vastu võtta, arvestades tema puhul selliseid takistusi nagu puue, šokk või ohuolukord.

	Teenusepakkuja
	Osapool, kes pakub häirenuppu, hädaabirakendust, tehnoloogilist platvormi või muud asjakohast teenust ning vastutab pakutava teenuse töökindluse eest.

	Teenusmudel
	Teenuse toimimise ja vastutuse korraldus, mis hõlmab rollijaotust, teavituskanaleid, rahastust ja reageerimisahelat.

	Teenuse standard
	Ühtsed nõuded ja kvaliteedikriteeriumid, mille alusel teenuse osutamist hinnatakse ja korraldatakse.

	Tehisaru (AI) videoanalüütika
	Tehnoloogia, mis analüüsib avaliku ruumi kaamera videopilti ja tuvastab automaatselt ohuolukordi (nt kukkumised, sissetungid).

	Tehniline veateade (ka valehäire)
	Häirenupu või -anduri tööga seotud teavitus, näiteks aku tühjenemise või seadme eemaldamise kohta, mis ei tohi hädaabinumbrile jõuda ning Häirekeskust ja operatiivressurssi koormata.

	Tervikvestlus (total conversation)
	Sideteenus, mis võimaldab heli, video ja reaalajas tekstiedastuse (RTT) samaaegset sünkroonitud kasutamist.

	Tugikeskus (ka naiste tugikeskus)
	Ohvritele, eelkõige lähisuhtevägivalla all kannatanutele tuge ja nõustamist pakkuv teenuseosutaja, kes osaleb ka suure riskiga juhtumite MARAC-i võrgustikutöös.

	Vaikne hädaabiteade
	Võimalus kutsuda abi diskreetselt (nt tekstiside või häirenupu kaudu) olukorras, kus rääkimine on ohtlik.



2. LÜHENDID
	Lühend
	Tähendus / Selgitus 

	AML (advanced mobile location)
	Tehnoloogia, mis edastab hädaabikõne ajal abikutsuja nutitelefonist selle täpsed asukohakoordinaadid

	ARC (alarm receiving centre)
	Erasektori häireseire keskus, mis valideerib teateid, enne kui need 112-le suunatakse

	EED (emergency event data)
	Apple’i loodud standardiseeritud andmevahetus hädaolukorra andmete edastamiseks

	ELS (emergency location service)
	Google’i poolt Android-seadmetele pakutav asukohateenus hädaabinumbrile helistamisel

	ETSI EMTEL
	Euroopa Telekommunikatsiooni Standardite Instituudi eriolukordade side tehniline komitee

	ESS
	Elektroonilise side seadus

	HKSOS
	Hädaabiteadete ning abi- ja infoteadete andmekogu

	HÄK
	Häirekeskus (riigiasutus, mis võtab vastu ja menetleb 112-le edastatud teateid)

	KorS
	Korrakaitseseadus

	KrMS
	Kriminaalmenetluse seadustik

	LSV
	Lähisuhtevägivald

	MARAC (Multi-Agency Risk Assessment Conference)
	Võrgustikupõhine koostöömudel suure riskiga lähisuhtevägivalla (LSV) juhtumite lahendamiseks

	NG112 (Next Generation 112)
	Järgmise põlvkonna IP-põhine hädaabisüsteem (tekst, video, andmed)

	OAS
	Ohvriabi seadus

	PSAP (public safety answering point)
	Häirekeskus kui hädaabiteadete vastuvõtupunkt (üldine termin, ei ole riigispetsiifiline)

	POC (proof of concept)
	Tehniline teostatavustõestus lahenduse toimivuse kinnitamiseks; käesoleva aruande kontekstis: eraldi loodud rakendus, millega tõestati tervikvestluse tehniline toimivus ja tuvastati süsteemi kitsaskohad.

	PPA
	Politsei- ja Piirivalveamet

	PäästeS
	Päästeseadus

	RTT (real-time text)
	Reaalajas tekstiedastus, mille korral tähemärgid edastatakse vastuvõtjale kirjutamise hetkel

	SIP (session initiation protocol)
	Standardne sideprotokoll tervikvestluse ja muude IP-põhiste kõnede, multimeediaseansside (hääl, video, tekst) haldamiseks

	SKA
	Sotsiaalkindlustusamet (vastutab sotsiaalkaitse ja ohvriabi korraldamise eest)

	SMIT
	Siseministeeriumi infotehnoloogia- ja arenduskeskus

	STAR
	Sotsiaalteenuste ja -toetuste andmeregister, kuhu muu hulgas koondatakse MARAC-i andmed

	VMS (video management system)
	Videohaldustarkvara, mida kasutatakse kaamerate pildi koondamiseks ja analüüsimiseks

	X-tee
	Riigi infosüsteemide vaheline turvaline andmevahetuskiht, mis võimaldab asutustel andmeid vahetada



[bookmark: _Toc230693570]Lisa 2. Tegevuspõhiste detailaruannete loetelu
Käesolev lõpparuanne on koostatud seitsme detailanalüüsi ja tegevusaruande sünteesina. Projekti täieliku dokumentatsiooni moodustavad järgmised tegevuspõhised alusdokumendid koos nende lisadega.
1. Tegevusplokk 1: „112 tervikvestluse töövoo disain ja analüüs.docx“
2. Tegevusplokk 2: „112 kontekstiteabe edastamine.docx“
3. Tegevusplokk 3: „112 häirenupud ja -andurid.docx“ 
4. Tegevusplokk 4: „112 vaikne hädaabiteade.docx“
5. Tegevusplokk 5: „112 analüütiline videopilt.docx“
6. Tegevusplokk 6: „112 keele tuvastus, transkriptsioon ja tõlge.docx“ 
7. Tegevusplokk 7: „112 hädaabirakenduse analüüs.docx“
Lõpparuandele on lisatud iga tegevusploki kohta üheleheküljeline kokkuvõte ja kogu projekti üheleheküljeline kokkuvõte.

